उत्तर प्रदेश में सामने आए कोरोना वायरस के  31,165 नए मामले, 357 मरीजों ने गंवाई जान
उत्तर प्रदेश में पिछले 24 घंटों के दौरान कोविड-19 संक्रमित 357 और लोगों की मौत हो गई तथा 31165 नए मरीजों में इस संक्रमण की पुष्टि हुई। रिपोर्ट के मुताबिक पिछले 24 घंटों के दौरान कोविड-19 से संक्रमित 357 और लोगों की मौत हो गई जिसके बाद राज्य में इस वायरस से मरने वालों की संख्या बढ़कर 14151 हो गई।
लखनऊ: उत्तर प्रदेश में पिछले 24 घंटों के दौरान कोविड-19 संक्रमित 357 और लोगों की मौत हो गई तथा 31165 नए मरीजों में इस संक्रमण की पुष्टि हुई। स्वास्थ्य विभाग द्वारा बुधवार को जारी रिपोर्ट के मुताबिक पिछले 24 घंटों के दौरान कोविड-19 से संक्रमित 357 और लोगों की मौत हो गई जिसके बाद राज्य में इस वायरस से मरने वालों की संख्या बढ़कर 14151 हो गई। इस अवधि में सबसे ज्यादा 46 मौतें कानपुर नगर में हुई हैं। इसके अलावा लखनऊ में 38, चंदौली में 24, लखीमपुर खीरी में 17, गाजियाबाद, भदोही और सोनभद्र में 13-13, झांसी तथा गोरखपुर में 12-12 और गौतम बुद्ध नगर में 10 मरीजों की मृत्यु हुई है। रिपोर्ट के अनुसार पिछले 24 घंटों के दौरान राज्य में 31165 नए मरीजों में कोविड-19 संक्रमण की पुष्टि हुई है। रिपोर्ट के अनुसार इसी अवधि में 40852 मरीज ठीक भी हुए हैं। सबसे ज्यादा 3004 नए कोरोना मरीज राजधानी लखनऊ में मिले हैं। इसके अलावा मेरठ में 1732, गौतम बुद्ध नगर में 1703, गाजियाबाद में 1373, कानपुर नगर में 1206, सहारनपुर में 1069 और गोरखपुर में 1055 नए मरीजों में कोविड-19 संक्रमण की पुष्टि हुई है। राज्य में इस वक्त 262474 कोविड-19 संक्रमित मरीजों का इलाज किया जा रहा है। राज्य में पिछले 24 घंटों के दौरान 232038 नमूनों की जांच की गई। राज्य में अब तक चार करोड़ 20 लाख 32 हजार 587 नमूनों की जांच की जा चुकी है।इस बीच केन्द्रीय स्वास्थ्य एवं परिवार कल्याण मंत्रालय ने जानकारी दी कि देश में पिछले 24 घंटे के दौरान सामने आए कोरोना वायरस संक्रमण के 3,82,315 नए मामलों में से 71 प्रतिशत मामले महाराष्ट्र, उत्तर प्रदेश और दिल्ली समेत 10 राज्यों से आए हैं। मंत्रालय द्वारा जारी आंकड़ों के मुताबिक, इन नए मामलों के सामने आने के बाद देश में कोरोना से संक्रमित लोगों की संख्या बढ़कर 2,06,65,148 हो गयी है। नए मामलों में 70.91 प्रतिशत मामले महाराष्ट्र, उत्तर प्रदेश, दिल्ली, कर्नाटक, केरल, हरियाणा, पश्चिम बंगाल, तमिलनाडु, आंध्र प्रदेश और राजस्थान से सामने आए हैं। इस दौरान महाराष्ट्र से सर्वाधिक 51,880 नए मामले सामने आए जबकि कर्नाटक में 44,631 और केरल में कोरोना वायरस संक्रमण के 37,190 नए मामलों की पुष्टि हुई है। कोविड-19 महामारी की दूसरी भयावह लहर का सामना कर रहे देश में कोरोना के उपचाराधीन मरीजों की संख्या बढ़कर 34,87,229 हो गयी है जोकि कुल संक्रमित मामलों का 16.87 प्रतिशत है। ये भी पढ़ें